b"\n_START_ARTICLE_\nUixixir\n_START_SECTION_\nGeologia\n_START_PARAGRAPH_\nUixixir \xc3\xa9s composta per dos illots connectats per un escarpat estret de terra, amb una superf\xc3\xadcie de 5 km\xc2\xb2._NEWLINE_Aquests illots s\xc3\xb3n els cims d'un volc\xc3\xa0 parcialment submergit. L'illa del sud, Iankitxa (en rus: \xd0\xaf\xd0\xbd\xd0\xba\xd0\xb8\xd1\x87\xd0\xb0), est\xc3\xa0 formada per la caldera del cim i t\xc3\xa9 una amplada m\xc3\xa0xima de 2,5 quil\xc3\xb2metres. La caldera t\xc3\xa9 un di\xc3\xa0metre d'1,6 quil\xc3\xb2metres i s'obre al sud, convertint el cr\xc3\xa0ter en una badia d'aigua de mar. La badia t\xc3\xa9 una profunditat estimada de 30 metres, i hi ha una forta evid\xc3\xa8ncia de l'activitat volc\xc3\xa0nica submarina en curs, tal com ho demostren les bombolles freq\xc3\xbcents, l'aigua alterada i la pres\xc3\xa8ncia de catifes de bacteris. A la costa sud-est de la caldera, al centre de la llacuna, hom troba dues petites illes (doms de lava), aix\xc3\xad com nombroses fumaroles i fonts termals. El punt m\xc3\xa9s alt de l'illa, Mikasayama (\xe5\xbe\xa1 \xe7\xac\xa0 \xe5\xb1\xb1), t\xc3\xa9 una al\xc3\xa7ada de 401 metres i es troba a la riba oriental. L'illot del nord, Riponkitxa (en rus: \xd0\xa0\xd1\x8b\xd0\xbf\xd0\xbe\xd0\xbd\xd0\xba\xd1\x87\xd0\xb0), consta d'una porci\xc3\xb3 d'un dels flancs del volc\xc3\xa0, amb penya-segats que s'enfilen fins a 131 metres sobre el nivell del mar. Uxixir continua sent un volc\xc3\xa0 actiu, l'\xc3\xbaltima erupci\xc3\xb3 coneguda del qual va succeir el 1884.\n_START_SECTION_\nFauna\n_START_PARAGRAPH_\nA la primavera i l'estiu hom hi troba algunes de les col\xc3\xb2nies m\xc3\xa9s grans de gavot\xc3\xad emplomallat i de gavot\xc3\xad de bigotis de les illes Kurils; el gavot\xc3\xad menut tamb\xc3\xa9 nia aqu\xc3\xad.\n_START_SECTION_\nHist\xc3\xb2ria\n_START_PARAGRAPH_\nUxixir no tenia poblaci\xc3\xb3 permanent abans del contacte amb els europeus, per\xc3\xb2 era visitada a l'estiu per les tribus ainu de Rasshua, que consideraven l'illa una terra sagrada i l'identificaven com la llar del d\xc3\xa9u del tro. S'han trobat restes de cabanes ainu als vessants septentrionals de la badia del cr\xc3\xa0ter de Iankitxa. Reclamada per l'Imperi rus, la sobirania sobre Uixixir va passar a l'Imperi del Jap\xc3\xb3 pel Tractat de Sant Petersburg juntament amb la resta de les Illes Kurils. Els acostaments a l'illa s\xc3\xb3n dif\xc3\xadcils a causa de les boires freq\xc3\xbcents, els r\xc3\xa0pids corrents oce\xc3\xa0nics i la pres\xc3\xa8ncia de nombroses petites roques mar endins. L'illa va ser administrada aleshores com a part del districte de Shimushiro, a la Subprefectura de Nemuro de Hokkaid\xc5\x8d. Despr\xc3\xa9s de la Segona Guerra Mundial, l'illa va quedar sota el control de la Uni\xc3\xb3 Sovi\xc3\xa8tica, i ara \xc3\xa9s administrada com a part de la Prov\xc3\xadncia de Sakhal\xc3\xadn, a la Federaci\xc3\xb3 de R\xc3\xbassia."